વડોદરા,તા.18.ડીસેમ્બર ગુજરાતમાં વર્તમાન ભાજપ સરકાર સામે સરકારી કર્મચારીઓએ ભારે નારાજગી દર્શાવી હતી અને વિધાનસભા ચૂંટણીમાં સરકાર વિરોધી મતદાન કર્યુ હોવાનું તેના આંકડા પરથી સ્પષ્ટ થાય છે. મતગણતરી સ્થળે હાજર એક કર્મચારીએ નામ નહી આપવાની શરતે જણાવ્યુ હતુ કે સરકાર દ્વારા વારંવાર ગરીબ કલ્યાણ મેળા, કૃષિ મહોત્સવ સહિતના અનેક મેળાઓ તેમજ મહોત્સવોના કારણે મોટાભાગનો સમય તેની તૈયારીઓમાંજ પસાર થતો હોવાથી સામાન્ય નાગરિકોના કામો થઇ શકતા નથી અને તેના કારણે તેમના રોષનો ભોગ પણ કેટલોક વખત બનવુ પડતુ હોય છે. સરકારી કર્મચારીઓ દ્વારા મતદાન પોસ્ટલ બેલેટથી થાય છે. આજે સવારે આઠ વાગ્યા સુધી પોસ્ટ દ્વારા આવેલા તમામ મતોને સમાવવામાં આવ્યા હતા અને બાદમાં સૌપ્રથમ તેની ગણતરીનો પ્રારંભ કરાયો હતો. વડોદરાની દસ વિધાનસભા બેઠકો પ્રમાણે સરકારી કર્મચારીઓ જેમાં ચૂંટણી કામગીરી સાથે જોડાયેલા કર્મચારીઓ તેમજ સુરક્ષા જવાનોનો સમાવેશ થાય છે તેમને આપેલા મત જોઇએ તો ભાજપના ઉમેદવારોને કુલ ૫૦૭૦ મત મળ્યા છે જ્યારે કોંગ્રેસને ૫૨૦૦ જેટલા મતો પોસ્ટલ બેલેટના મળ્યા છે.